Heger, Eduard, predseda vlády SR (2022-02-03):
Ďakujem, ďakujem veľmi pekne. Vážený pán poslanec, ďakujem za veľmi dobrú otázku. Dovoľte mi, aby som možno ju zobral z takého širšieho kontextu a povedal, aby sme sa pozreli spoločne na to, ako sa vyvíjal vlastne hospodársky rast alebo prepad hospodárskeho rastu alebo prepad ekonomiky počas pandémie. Iste si spomeniete, že keď vlastne začala pandémia, tak boli prognózované výrazné prepady slovenskej ekonomiky, ale myslím si, že práve vďaka opatreniam a včasným opatreniam našej vlády, že sme veľmi silno intervento... intervenovali podporu zamestnanosti vlastne tým známym kurzarbeitom, ktoré stáli Slovenskú republiku cez dve miliardy eur, cez 2,4 miliardy eur, sme boli schopní aj v roku 2020, aj v roku 2021 stlmiť ten prepad ekonomiky veľmi výrazne a dá sa povedať, že na polovicu a nakoniec ten prepad ekonomiky bol pod 5 %, myslím, že v roku 2020. Takže vidíme, že toto boli veľmi dôležité opatrenia, ktoré stále ešte máme, pretože, áno, kvôli aj nízkej zaočkovanosti na Slovensku musíme mať prísne opatrenia, aby sme chránili verejné zdravie mnohých občanov, tak vlastne poskytujeme túto pomoc, aby sme pomohli prefinancovať týmto tieto odvetvia. Ono sa to nakoniec preukázalo čiastočne aj na vlastne veľmi dobrej spotrebe občanov, pretože sme videli, že sme boli schopní zabezpečiť dostatočný príjem pre obyvateľov tým, že neprichádzali o prácu. Ono sa to vlastne preukázalo aj v veľmi miernom náraste nezamestnanosti v porovnaní s inou krízou, ktorá tu bola pred desiatimi rokmi, kde nezamestnanosť narástla výrazne viac, myslím, že až o dvojnásobok nárastu toho, čo sme mali my, ak nie aj trojnásobok. Takže tým chcem povedať, že intervenovali sme počas celého obdobia pandémie, aby sme nemali také, taký prepad hospodárstva. Keď hovoríme teraz o ekonomickom raste po pandémii, treba si uvedomiť, a my sme vlastne plán obnovy, ktorý je šesťmiliardový balík a spomeniem ho v kontexte aj eurofondov, ktoré sú ešte nedočerpané, eurofondov, ktoré máme k dispozícii, tak sú to veľmi silné investičné stimuly, a my sme ho tvorili počas pandémie, vediac už, lebo sa tvoril vlastne od júla 2020 až do marca 2021, kedy sme ho odovzdávali, tak sme presne nastavovali tento plán obnovy na to, aby mohlo vlastne naše hospodárstvo po pandémii, ale aj počas pandémie rásť a hlavne po pandémii. Preto by som si dovolil predstaviť investičné stimuly, ktoré sú v pláne. A ten plán je veľmi detailný dokument, ktorý presne hovorí, v ktorej oblasti čo ideme urobiť, čiže nielen z hľadiska reformy, vyčistenia systému, ale aj z hľadiska investičných stimulov. Čiže máme nachystané investičné stimuly z plánu obnovy, ktoré sú veľmi silný bust do ekonomiky, plus máme stále vyše 7 mld. nevyčerpaných eurofondov na najbližšie dva roky, ´22 – ´23, čo je opäť úžasná veľkosť peňazí z hľadiska podpory ekonomiky a myslím si, že je veľmi dôležité, aby teda bola nasmerovaná a však aj tie programové osi sú tak nastavené, aby išla do ekonomiky. Ale dovoľte, aby som teda vymenoval hlavne z plánu obnovy tie oblasti, ktoré máme na tento rok naplánované, aby ste mali taký úplný prehľad. Čiže na rok 2022 je naplánované investície v hodnote 1,3 mld. len z plánu obnovy a máme tam postupné oblasti, napríklad obnova rodinných domov, tam máme 160 mil. eur. Obnoviteľné zdroje energie, tam máme naplánovaných 116 mil., ktoré sú rozdelené na 51 mil. na výstavbu obnoviteľných zdrojov energie, potom 40 mil. na modernizáciu bioplynových staníc, 25 mil. na prečerpávajúce vodné elektrárne a batériové systémy. Z hľadiska dopravy máme 46 mil. na železničné projekty v rámci, teda v rámci toho sú elektrifikácia, rekonštrukcia tratí a staníc a taktiež výhybiek a taktiež cykloprojekty. Z hľadiska oblasti zmeny klímy máme 22 mil. eur, tam je hlavne renaturácia vodných tokov a mokradí, vysporiadavanie sa so súkromnými majiteľmi pozemkov v chránených územiach. V rámci vysokých škôl veľmi dôležitá investícia na tento rok, ale bude pokračovať aj v ďalších rokoch, je 15 mil. a je to investícia do strategického rozvoja vysokých škôl. Potom z hľadiska vedy, výskumu a inovácie, toto je veľmi dôležitá oblasť z hľadiska budúcnosti a takého dlhodobého nábehu do ekonomiky s vyššou pridanou hodnotou, je 100 mil. eur, sú to výzvy pre vedu, výskum a inovácie. A potom tam máme lákanie a udržanie talentov, tiež veľmi dôležitá oblasť, ktorá má v sebe, vlastne celková obálka je 100 mil., ale na tento rok sa rozbieha s ôsmimi miliónmi. Sú tam štipendiá pre talentovaných domácich aj zahraničných študentov, podpora 1 600 študentov. Máme tam zdravotníctvo, justíciu aj boj proti korupcii... Keďže mi vypršal čas, ak bude dodatočná otázka, tak viem dopovedať.